Bogdan Hossu, liderul Confederației Naționale Sindicale „Cartel Alfa”, a declarat vineri, pentru B1 TV, că PSD și PNL n-au învățat nimic din trecut și repetă aceleași greșeli în gestionarea protestelor izbucnite în ultima perioadă. În opinia sa, diferitele categorii de bugetari au dreptate să se simtă discriminate din cauza numeroaselor discrepanțe în aplicarea actualei Legi a salarizării bugetare. Și nu există indicii că viitoarea lege va rezolva inechitățile, ba dimpotrivă.
Declarațiile au fost făcute în cadrul emisiunii „Politica Zilei”, moderată de Ioana Constantin pe B1 TV.
„Practic, există o disfuncționalitate a actualei coaliții de guvernare pe subiectul politică-resurse umane, în sensul că toate s-au acumulat acum și Guvernul continuă greșelile fără să învețe din greșelile precedente. Faptul că încearcă să stingă punctual o chestiune dintr-o anumită familie ocupațională bugetară nu va face decât să escaladeze problemele în celelalte familii bugetare.
Pe bună dreptate, Sanitas vrea creșterea salariilor cu 20%, că consideră că (Legea) 153 se referă la salariul minim pe economie garantat în plată și dorește alinierea la 3.300 de lei, cât e salariul minim actual. Dar pe de o parte va crea disfuncționalități în interiorul familiei Sănătate, pentru că practic nu se mai respectă grila între ierarhia funcțiilor medic, medic specialist, asistent, brancardier etc., și vor exista disfuncționalități între familia ocupațională Sănătate și alte familii bugetare, cum sunt sunt cei de la Ministerul de Interne, de la penitenciare, care spun că ”nici acum nouă nu ne-ați aplicat Legea 153 în integralitate, lucrăm pe regimul sporurilor înghețate la nivelul 2017 – 2018, dorim alinierea la standardul legal respectiv”.
Toate pleacă de la întârzierea inadmisibilă, după părerea mea, a guvernanților pe noua Lege a salarizării bugetare, care trebuia să iasă în martie anul trecut și ar fi trebuit să fie aplicată în cel mai rău caz de la 1 ianuarie 2024”, a declarat liderul de sindicat.
Liderul Cartel Alfa a vorbit și despre viitoarea Lege a salarizării: „Legea salarizării se spune că va ieși undeva prin luna martie, se va dezbate public și va intra în Parlament, care o va vota probabil în aprilie-mai, dar cel mai probabil e cu aplicabilitate de la 1 ianuarie 2025. Neplăcut e că, de fapt, heirupismul care se face acum mai ales pentru ideea de campanie electorală va avea efecte negative în construcția unei legi de salarizare unitară. Faptul că se discută de o lege specială pentru judecători… se pune întrebarea: mai e o lege de salarizare unitară bugetară? Nu, e evident că fiecare trage pe spuza lui și lipsa de coerență politică, de cunoaștere comparativă cu ceea ce e în alte state UE face ca măsurile luate în România să fie anormale”.